દોઢ કિલોમીટર લાંબો રસ્તો પાર કરીને તે પહેલી વાર પહાડને બીજે છેડે ગયો ત્યારે ગ્રામવાસીઓએ ફળો-ફૂલોથી તેનું શાનદાર સ્વાગત કર્યું. એક ગ્રામજન રામાવતાર યાદવના શબ્દો સાંભળવા જેવા છે : ‘પહાડને તોડતા માણસની વાર્તાઓ અમે પુસ્તકોમાં વાંચી હતી – આજે અમે તેવા માણસને સદેહે આંખો ભરીને જોઈ રહ્યા છીએ.’ તે સમયના મુખ્ય પ્રધાન લાલુપ્રસાદ યાદવે તેની કદર કરી દશરથને પાંચ એકર જમીનની ભેટ આપી અને હાલના મુખ્ય પ્રધાન નીતિશકુમારે તેને વચન આપ્યું છે કે તારો કોતરેલો રસ્તો હવે સરકારી મદદથી મોટરકાર પણ હસતાં-રમતાં પસાર થઈ શકે તેટલો પહોળો અવશ્ય થશે ! સાતમા દાયકામાં પ્રવેશ કરતો દશરથ મુખ્ય પ્રધાને આપેલ વચન ખરેખર કાર્યમાં પરિણમે તેની આતુરતાપૂર્વક રાહ જોઈ રહ્યો છે !